Document ID: 32013R0698

REGULAMENTUL DE PUNERE ÎN APLICARE (UE) NR. 698/2013 AL COMISIEI
din 19 iulie 2013
de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
întrucât:
(1)
Regulamentul (CEE) nr. 2658/87 a stabilit o nomenclatură a mărfurilor, denumită în continuare Nomenclatura combinată, conținută în anexa I la regulamentul menționat.
(2)
Hotărârea Curții de Justiție din 17 decembrie 2009 în cauzele conexate C-410/08-C-412/08 („Swiss Caps”) prezintă o nouă paradigmă pentru clasificarea „suplimentelor alimentare”.
(3)
Pe de o parte, punctul 29 din această hotărâre prevede că „destinația produsului poate constitui un criteriu obiectiv de clasificare, cu condiția să fie specifică produsului respectiv”. Pe de altă parte, punctul 32 prevede că prezentarea în capsule reprezintă „un element determinant care indică funcția lor de supliment alimentar, întrucât determină dozajul preparatelor alimentare, modul lor de absorbție și locul în care se consideră că acestea intră în acțiune”.
(4)
În consecință, în conformitate cu hotărârea Curții de Justiție, produsele care sunt utilizate ca suplimente alimentare pentru menținerea sănătății în general sau a stării de bine și care sunt prezentate în capsule sunt clasificate la poziția 2106 ca „preparate alimentare nedenumite și necuprinse în altă parte”.
(5)
Cu toate acestea, ar putea apărea probleme în ceea ce privește clasificarea tarifară în cazul produselor cu aceeași compoziție, același scop, care conțin o doză măsurată, dar prezentate sub formă de tablete, pastile sau pilule.
(6)
Prin urmare, pentru a asigura o interpretare coerentă a Nomenclaturii combinate, clasificarea preparatelor alimentare prezentate în doze măsurate, precum capsule, tablete, pastile și pilule, care sunt destinate utilizării ca suplimente alimentare ar trebui să țină seama de criteriile formulate în cauzele conexate C-410/08-C-412/08 („Swiss Caps”).
(7)
În consecință, trebuie introdusă o nouă notă complementară la capitolul 21 din Nomenclatura combinată, pentru a se asigura o interpretare uniformă pe întregul teritoriu al Uniunii.
(8)
Măsurile prevăzute de prezentul regulament sunt conforme cu avizul Comitetului Codului vamal,
ADOPTĂ PREZENTUL REGULAMENT:
Articolul 1
La capitolul 21 din Nomenclatura combinată stabilită în anexa I la Regulamentul (CEE) nr. 2658/87 se adaugă următoarea notă complementară 5:
„5.
Alte preparate alimentare prezentate în doze măsurate, precum capsule, tablete, pastile și pilule, care sunt destinate utilizării ca suplimente alimentare se clasifică la poziția 2106, cu excepția cazului în care sunt menționate sau incluse în altă parte.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 iulie 2013.

Labels: 3
17